தெலுபிட்

தெலுபிட் (மலாய்: Pekan Telupid; ஆங்கிலம்: Telupid Town; சீனம்: 兵南邦 மலேசியா, சபா மாநிலம், சண்டக்கான் பிரிவு, தெலுபிட் மாவட்டத்தின் தலைநகரம் ஆகும். 

சபா மாநிலத்தின் தலைநகரமான கோத்தா கினபாலுவில் இருந்து 217 கி.மீ. தொலைவிலும்; மலேசியாவின் தலைநகரான கோலாலம்பூரில் இருந்து சுமார் 1842 கி.மீ. தொலைவிலும் உள்ளது. முன்பு பெலூரான் மாவட்டத்தின் ஒரு பகுதியாக இந்த நகரம் இருந்தது.

வரலாறு

தெலுபிட் மாவட்டத்தில் முதன்முதலில் 1940-ஆம் ஆண்டுகளில் முதல் குடியேற்றம் நடந்து உள்ளது. இரண்டாம் உலகப் போரின் போது சண்டாக்கான் மரண அணிவகுப்பிற்கான (Sandakan Death Marches) முக்கியப் பாதையாகவும் இருந்தது. 

1940-ஆம் ஆண்டுகளில், இந்த மாவட்டத்தில் டூசுன் மக்கள் அதிகமாக வசித்து வந்தனர். 1965-இல், மலேசியாவின் ஒரு பகுதியாக சபா மாறிய சிறிது காலத்திலேயே தற்போதைய மாவட்டம் உருவாக்கப்பட்டது.

சண்டக்கான் கோத்தா கினபாலு நெடுஞ்சாலைத் திட்டம்

1968-ஆம் ஆண்டில், கொழும்புத் திட்டத்தின் கீழ், ஆஸ்திரேலியா அரசாங்கமும்; மலேசிய அரசாங்கமும் இணைந்து சண்டக்கான் நகரத்தையும் கோத்தா கினபாலு நகரத்தையும் இணைக்கும்  நெடுஞ்சாலையை அமைக்க ஓர் ஒப்பந்தம் (Malaysian-Australian Road Project) செய்தன. 

1978-இல் அந்தத் திட்டம் முடிக்கப்பட்டது. இந்தத் திட்டம் சபாவின் மேற்கு கடற்கரைக்கும் மற்றும் கிழக்கு கடற்கரைக்கும் இடையிலான போக்குவரத்தை எளிதாக்கியது. 2017-ஆம் ஆண்டு முதல், சபா மாநில மாவட்டங்களின் கடற்கரைகளுக்கு இடையிலான இடைநிறுத்தப் புள்ளியாக இந்த நகரம் மாற்றம் கண்டது. அதன் தொடர்ச்சியாக இந்த நகரம் அதிக வளர்ச்சி கண்டு வருகிறது.

தெலுபிட் மாவட்ட நகராட்சி

நெடுஞ்சாலை அமைக்கப் பட்டததைத் தொடர்ந்து, பல உள்கட்டமைப்புகள் அங்கு தொடக்கப் பட்டன. 1970-இல் ஐக்கிய சபா தேசிய அமைப்பின் (United Sabah National Organisation) (USNO) நிர்வாகத்தின் கீழ், தெலுபிட் ஒரு துணை மாவட்டமாக மாற்றப்பட்டது. 

2015-ஆம் ஆண்டில், தெலுபிட் ஒரு முழு மாவட்டமாகத் தகுதி உயர்த்தப்பட்டது அத்துடன் ஒரு மாவட்ட நகராட்சியும் நிறுவப்பட்டது.

காலநிலை
தெலுபிட் வெப்பமண்டல மழைக்காடு காலநிலையைக் கொண்டுள்ளது. அதனால் ஆண்டு முழுவதும் அதிக மழை பெய்கிறது.

மேற்கோள்கள்

மேலும் படிக்க

மேலும் காண்க 

மலேசிய நகரங்கள்‎
சபா மாநிலத்தின் நகரங்கள்